
  METROLOGIJA 

Rezime 
Mjerenje ima veoma važnu ulogu kako u  svakodnevnom životu tako i svim područjima privrede i nauke. U ovom seminarskom radu sam obradila zadatke, podjelu metrologije, kao i historijski razvoj mjerenja. 

Ključne riječi: Metrologija, etalon, kalibracija, sljedivost, mjerne jedinice, konvencija.

Uvod

Nauka o mjerenju ili metrologija je specijalizirani dio pojedinih prirodnih i tehničkih nauka koji se bavi metodama mjerenja fizikalnih veličina, razvojem i izradom mjernih uređaja, reprodukcijom i pohranjivanjem mjernih jedinica, te svim ostalim aktivnostima koje omogućavaju mjerenje i usavršavanje mjernih postupaka. [1]


Na rezultat mjerenja mogu uticati i spoljni faktori. Zato ih je potrebno održavati na konstantnom nivou. Mjerenja koja se provode u svrhu kontrole ili utvrđivanja kvantitativnog nivoa nekog radnog parametra ili neke veličine gotovog proizvoda ne zahtjevaju isti niz radnji koje se moraju provesti kod mjerenja za istraživačke svrhe. Faktori spoljne okoline kod proizvodnih mjerenja mogu se zanemariti ukoliko ne utiču na rezultat mjerenja. Industrijska proizvodnja zahtijeva česta i različita mjerenja . Nakon konstrukcije novog proizvoda vrši se ispitivanje karakteristika prototipnog rješenja. Praćenje toka proizvodnje i određivanje škarta određuje se korištenjem mjerenja uz korištenje namjenske namjenske konvencionalne ili specijalne mjrene opreme. Bez mjerenja se ne može zamisliti kontrola kvaliteta proizvoda kao osnovnog uslova za njegovu prodaju i zadovoljenje potreba i želja kupca. Kao i svaki odgovoran posao, tako i poslove mjerenja, mogu ispravno vršiti lica teorijski i praktično kvalificirana za takve poslove . 
Mjerenja mogu biti vrlo jednostavna i rutinska. Za takva mjerenja nije potrebna posebna obuka. Međutim, za složena mjerenja sa sofisticiranom opremom vršioci moraju proći obuku i dobro poznavati metode i principe mjerenja. Posebno je važno da poznaju oblast u kojoj se vrše mjerenja. 
Metrologija predstvalja naizgled mirnu površinu koja krije velike dubine znanja koje dobro poznaje samo manjina, iako ih većina upotrebljava - ubijeđeni da dijele zajednička shvatanja o tome šta je značnje metra, kilograma, litra, vata  itd. Povjerenje ima vitalni značaj u omogućavanju metrologiji da poveže ljudske aktivnosti izvan geografskih i profesionalnih granica. To se povjerenje povećava sa proširenjem saradnje, upotrebom zajedničkih mjernih jedinica, kao i opštih procedura mjerenja, kao i priznavanja, akreditiranja i međusobnih ispitivanja mjernih etalona i laboratorija u raznim zemljama. [2]
1. Zadaci metrologije 
Metrologija ima tri glavna zadatka: 

1. definiranje međunarodno prihvaćenih mjernih jedinica (npr. metra)

2. ostvarenje mjernih jedinica znanstvenim metodama (npr. ostvarenje metra upotrebom lasera) 

3. utvrđivanje lanca sljedivosti pri određivanju i dokumentiranju vrijednosti i tačnosti mjerenja i prenošenju toga znanja (npr. dokumentirani odnos između mikrometarskog vijka u trgovini tehničkom robom i primarnog laboratorija za optičku metrologiju dužine). 

Metrologija je bitna u naučnim istraživanjima, a naučna istraživanja ima temelj razvoja samog mjerenja. Nauka stalno širi granice mogućeg, tako fundamentalna metrologija slijedi mjerne aspekte novih otkrića. To predstavlja još bolja mjerna sredstva koja omogućavaju da istraživači nastave dalja otkrića  i samo one oblasti mjerenja koje se razvijaju mogu ostati partneri industrije i razvoja. Prema tome, također se moraju razvijati zakonsko i industrijsko mjerenje, da bi se išlo u korak sa potrebama industrije i društva i da bi bilo relevantno i korisno. [3]
2. Podjela metrologije
Podjela metrologije može se izvršiti prema različitim kriterijima. U procesu proizvodnje teži se većoj tačnosti, preciznosti i pouzdanosti proizvoda (mašina, alata i uređaja). Jednostavno želi se postići viši kvalitet proizvoda i usluga. Zbog toga se razvijaju tehnike i tehnologije mjerenja i kontrole proizvoda i metoda postupaka metrološkog obezbjeđenja proizvodnje. Prema oblastima kojima se bavi metrologija se dijeli na:

1. metrologiju dužina, površina i uglova, 

2. metrologiju mase, sile i pritiska, 

3. metrologiju fizičko - hemijskih veličina, 

4. metrologiju električnih veličina.

 Unutar ovakve opće podjele može se govoriti i o metrologiji dužina, vremena i frekvencije, metrologiji zapremine itd. Metrologija se može podijeliti na: 

1. opću i

2. primjenjenu
Opća metrologija bavi se problemima mjerenja i kontrole povezanim sa svim metrološkim oblastima bez obzira koje se fizičke veličine mjere i koja se mjerna sredstva koriste. Opća metrologija se bavi pojmovima, pravilima i principima. Tako da su oblasti proučava: sistem jedinica mjerenja, greške mjerenja, metrološke karakteristike mjernih sredstava, teorije i informacije o mjerenju. 

Primjenjena metrologija se bavi problematikom mjerenja u jednoj jedinoj karakterističnoj oblasti. Tu spada mjerenje i kontrola poznate i definirane jedne ili više fizičkih veličina. Prema oblasti primjene metrologija može biti: 

1. tehnička, 

2. industrijska, 

3. medicinska, 

4. astronomska itd.
Tehnička metrologija obuhvata probleme mjerenja u tehnici u kojoj su zastupljene sve metrološke oblasti sa odgovarajućim mjernim sredstvima i mjernim metodama. 

Medicinska metrologija se bavi problemima mjerenja u medicinske svrhe (dijagnostika u medicini je nezamisliva bez mjerenja). 

Industrijska metrologija se bavi problemima mjerenja (postupcima, tehnikama, tehnologijama i sredstvima) različitih veličina u industriji. To su veličine koje pripadaju jednom ili većem broju metroloških oblasti (dužina, masa, zapremina, električne veličine).

Metrologija se može posmatrati i kao: 

1. naučna, 

2. industrijska i 

3. zakonska (legalna).

Naučna metrologija nema internacionalnu definiciju ali označava najviši nivo tačnosti u okviru datog područja. Fundamentalna metrologija može se označiti i kao naučna sa dodatkom zakonske i industrujske koje imaju naučnu kompetentnost. Naučna metrologija ima zadatak da ostvari održavanje etalona čiji rang odgovara stvarnim potrebama i mogućnostima jedne zemlje, regije ili područja djelatnosti, da ostvari validaciju etalona. Sve te aktivnosti se odvijaju u okviru raznih institucija i učešćem u procesima akreditacije, održavanja sljedivosti etalona prema međunarodnim standardima i ostvarivanjem međunarodne saradnje.

Zakonska metrologija se bavi zakonski reguliranjem područja mjerenja uključujući izradu pravnih propisa, definicija tehničkih zahtjeva kako bi se postigla potrebna tačnost mjerenja i garancija sigurnosti i preciznosti izvršenih mjerenja. Zakonskom metrologijom obezbjeđuje se jasna garancija tačnosti, preciznosti i pouzdanosti izvedenih mjerenja, kroz razradu odgovarajućih međunarodnih i nacionalnih tehničkih i pravnih pravila i propisa u oblasti metrologije obezbjeđuje proizvode. Time se ostvaruje snažan uticaj na transparentnost mjerenja, ekonomske transakcije, zdravlje ljudi, sigurnost u saobraćaju i druge oblasti od značaja za ekonomski i sigurnosni aspekt rada. Osnove zakonske metrologije su: 

1. utvrđivanje mjernih jedinica,

2. razvoj postupaka čuvanja etalona i reproduciranja mjernih jedinica 

3. razrada metoda mjerenja, 

4. postavljanje metoda za provjeru mjernih sredstava,

5. druge aktivnosti za očuvanje jedinstva mjera i mjerenja u nacionalnim i međunarodnim razmjerama.
U okviru zakonske metrologije donose se u zakonodavnom postupku usvajanja propisi. Propisi za mjerila treba da garantiraju tačne rezultate mjerenja u: 

1. radnim uslovima, 

2. tokom cijelog perioda upotrbe mjerila, 

3. unutar zadatih dopuštenih grešaka. 

S tim u vezi zahtjevi definirani zakonskim propisima odnose se na: 

1. mjerila, 

2. metode mjerenja, 

3. pakovane proizvode. 

Zakonsko uređenje mjeriteljstva povlači za sobom:

1. preventivne 

2. represivne mjere.

Preventivne mjere-prije stavljanja mjerila na tržište preduzimaju se preventivne mjere, to jest, mjerila prethodno podliježu odobravanju tipa i ovjeravanju. Proizvođači dobijaju odobrenje od kompetentnog ovlaštenog tijela kada tip mjerila zadovolji sve odgovarajuće zakonske zahtjeve. Za mjerila koja se proizvode serijski, mora se ovjeravanjem osigurati da svako mjerilo ispunjava sve propisane zahtjeve u proceduri odobravanja. Za mjerila koja su u upotrebi, pregledi i periodične ponovne provjere se propisuju da bi se garantovalo da je mjerilo usaglašeno sa zakonskim zahtjevima. 

Represivne mjere-nadzor tržišta je represivna mjera kojom se otkriva svaka nezakonita upotreba mjerila. Etaloni upotrebljeni za ovakve preglede i ispitivanja moraju biti sljedivi do nacionalnih ili međunarodnih etalona. Zaštita potrošača može da se razlikuje u različitim državama pa tako zahtjevi koji regulišu upotrebu mjerila postaju predmet nacionalne zakonske regulative. Svakom nivou lanca sljedivosti može se postići putem međusobnih priznavanja saglasnosti ili uređenosti sistema. U različitim područjima mjerenja koristi se i različita mjerna tehnika. Mjerna tehnika je dio metrologije. Mjerna tehnika se može podijeliti na sljedeća osnovna područja: 

1. precizna mjerna tehnika (mjerenje mjerila, kontrola etalona) 

2. laboratorijska mjerna tehnika (razvoj mjerila i mjernih metoda)

3. industrijska mjerenja (proizvodnja, trgovina, promet itd. ).

 Mjerenja u mašinstvu su dio ispitivanja koja se vrše u svim fazama proizvodnje. Ispitivanja se mogu podijeliti na: 

1. objektivna, čiji se rezultati mogu dokumentovati očitanim ili registrovanim vrijednostima,

      2. subjektivna, koja su rezultat osjećaja svakog pojedinca. 

Ovo su ispitivanja vidom - vizuelna ocjena stanja ili mirisom, dodirom, sluhom (šumovi) i sl. Ispitivanja u mašinstvu i tehnici mogu se podijeliti na:

1. tehničku dijagnostiku mašina i alata,

2. kontrolu procesa proizvodnje, 

3. utvrđivanje stanja tehničkih sistema i

4. sigurnost i zaštita na radu. [4]
3. Osnovni termini u metrologiji
Mjerni etalon je materijalizovana mjera, mjerni instrument, referentni materijal ili mjerni sistem namijenjen za definisanje, ostvarivanje, održavanje ili reprodukovanje jedinice jedne ili više vrijednosti veličine koja služi kao referentna. Lanac sljedivosti je neprekidni lanac poređenja, pri čemu je kod svakog poređenja izražena nesigurnost. Različiti nivoi etalona u lancu sljedivosti prikazani su na slici. Međunarodni pregled svih mjernih etalona ne postoji. 

              Slika 1. Lanac sljedivosti 

(http://www.svijet-kvalitete.com/index.php/umjeravanje/484-mjerna-sljedivost)

Ovim se obezbjeđuje da rezultat mjerenja ili vrijednost etalona bude povezana sa referentnim etalonom na višem nivou, koji na kraju završavaju na nivou primarnog etalona.

Industrija u Evropi obezbjeđuje sljedivost na najvišem međunarodnom nivou. Za te svrhe koriste se akreditirane laboratorije. Osnovno sredstvo osiguranja sljedivosti mjerenja je kalibracija mjerila ili referentnih materijala.
Postoji čitav niz termina u metrologiji tačno definisanih u kome su date definicije svih termina koji se koriste u međunarodnim relacijama. To je potrebno kako bi se izbjegla zabuna prilikom mjerenja i uspostavljanja pisane dokumentacije u međulaboratorijskim i  uopšte međunarodnim relacijama.
Tačnost je bliskost rezultata ispitivanja i usvojene referentne vrijednosti.

Slika 2. Streljačke mete 

(https://image.slidesharecdn.com/greskemerenjaipredstavljanjerezultatamerenja-160429114001/95/greke-merenja-i-predstavljanje-rezultata-merenja-dr-marjan-stankov-4-638.jpg?cb=1461930195)

Ovdje treba razlikvati preciznos i istinitost. Preciznost (ISO 5725) je bliskost između rezultata nezavisnih ispitivanja dobivenih pod određenim uslovima. Razlika između tačnosti i preciznosti može se pokazati na primjeru streljačkih meta, (slika 2). 
Na slici a) su prikazane četiri mete. Na prvoj su četiri pogotka u centar (tačno) i rezultati su blizu (precizno). 
Na slici b) su rezultati tačni (blizu centra) i neprecizni (rastureni i nisu bliski). 
Na slici c) su rezultati netačni (daleko od postavljenog cilja, ali precizni (bliski). 
Na slici d) su rezultati netačni (daleko od utvrđene referentne vrijednosti – cilja) i neprecizni (rasuti).

Laboratorijska greška je razlika između očekivanih rezultata ispitivanja za određenu laboratoriju i usvojene referentne vrijednosti. 


Ispitivanje (testing) je tehničko istraživanje da se utvrdi da li proizvod odgovara specificiranim karakteristikama. Mjerenje je skup operacija koje se vrše na objektu kako bi se odredile vrijednosti veličine koja se mjeri.

Kalibracija je skup operacija kako bi se uspostavila pod određenim uslovima veza između veličina koje se očitavaju na indikatoru instrumenta i odgovarajuće vrijednosti etalona. Rezultat kalibracije može se dati u vidu dokumenta npr. certifikata kalibracije. Rezultat se može izraziti kao korekcija izvršena u odnosu na pokazivanje instrumenta. Kalibracija ne znači da instrument radi u skladu sa njegovom specifikacijom. Osnovni koncept osiguranja kvaliteta je kalibracija mjernih instrumenata. Kalibrirati mjerni instrument znači odrediti koliko je odstupanje, odnosno greška očitavanja na instrumentu u odnosu na etalon za kojim se upoređuje. Kalibracija obično ne znači poboljšanje. Ona samo daje informaciju o grešci opreme u odnosu na prihvačenu referentnu vrijednost koju mjerni instrument (sredstvo) treba da ima. Posljedica kalibracije je odluka koju donosi korisnik mjerne opreme koji odlučuje da li je oprema dovoljno dobra da se sa njom mogu vršiti sigurna mjerenja. Sistem kvaliteta zahtijeva da se vrši kalibracija mjernih sredstava u odnosu na etalone čija je tačnost veća od tačnosti opreme koja se kalibrira. Mjerna tehnika 29 Postupak kalibracije izvodi se po određenoj proceduri i u korištenje izabranih metoda. Kalibracijom, ukoliko se vrši u odnosu na odgovarajući etalon ostvaruje se sljedivost mjernog sredstva u odnosu na taj etalon. Kalibracija predstavlja osnovno sredstvo u obezbjeđenju sljedivosti mjerenja. Kalibracijom se određuju metrološke karakteristike mjernog uređaja.


Etaloni su materijalizovane mjere, mjerila ili mjerni sistemi koji su namjenjeni da se definira, ostvari, čuva i reproducira jedna ili više vrijednosti jedne veličine da bi služila kao referentna vrijednost. Primjer etalona je metar definiran kao dužina puta u vakuumu koju pređe svjetlost tokom vremenskog perioda od 1/299 792 458 sekunde. Metar se ostvaruje-izvodi na primarnom nivou preko talasne dužine jodom stabilisanog helijum-neonskog lasera. Na nižim nivoima, upotrebljavaju se materijalne mjere kao plan-paralelne mjere, a sljedivost se obezbjeđuje primjenom optičke interferometrije radi određivanja dužine planparalelnih mjera u odnosu na gore pomenutu talasnu dužinu laserske svjetlosti. Etaloni mogu biti: • primarni, 

1. državni-nacionalni, 

2. referentni, 

3. industrijski,

4. grupni 


Primarni etalon je određen ili priznat da ima najviše mjeriteljske osobine i čija je vrijednost prihvaćena bez obzira na druge etalone za istu veličinu. 


Državni (nacionalni) etalon priznat je službenom odlukom državnog organa da služi kao osnovni i kod utvrđivanja vrijednosti svih drugih etalona date veličine. 


Referentni etalon je najvišeg mjeriteljskog nivoa na određenom mjestu ili u određenoj organizaciji.


 Grupni etalon je skup etalona izabranih vrijednosti da pojedinačno ili u kombinaciji omoguće dobivanje niza vrijednsoti veličina iste vrste.

Sljedivost-industrija u Evropi obezbjeđuje sljedivost na najvišem međunarodnom nivou. Za te svrhe koriste se akreditirane evropske laboratorije. Sljedivost predstavlja neprekidan lanac poređenja koji će učiniti da mjerni rezultati budu sigurni ili vrijednost etalona koja je u vezi sa referentnim etalonom na najvišem nivou pri čemu je završni nivo sljedivosti primarni etalon. Industrija u Evropi obezbjeđuje sljedivost na najvišem međunarodnom nivou. Za te svrhe se koriste akreditirane evropske laboratorije. [5]
4. Historijski razvoj  mjerenja i jedinica mjernih veličina
Smrtnom kaznom su kažnjavani svi koji su bili zaduženi za umjeravanja i kontroliranje mjernih sredstava ukoliko su zaboravili da izvrše svoja zaduženja. Mjerila koja su se kontrolirala umjeravanjem su bila mjerila za dužinu, a to se radilo svakoga punog mjeseca. Takva je kazna prijetila graditeljima na kraljevskome gradilištu odgovornim za gradnju faraonskih hramova i piramida u Egiptu, 3000 godina p. n. e. Tokom cijele historije postojala je želja da ljudi radi što boljeg međusobnog razumijevanja razmjenjuju podatke o materijalnom svijetu. To su mogli raditi samo ako su te podatke izražavali na svima podjednako razumljiv način. Bilo je potrebno tokom hiljada godina razvijati sistem međusobnog razumijevanja uz navođenje konkretnih podataka mjerenja. U vrijeme koje se može smatrati početkom mjerenja nije bilo mjeriteljskih instituta i mjeriteljstva kao naučne discipline. U svakodnevnom životu jednoznačno prenošenje informacija o mjerenju, tj. mjernih podataka se koristilo da bi se opisao svijet i dešavanja oko nas. Od predhistorijskog doba kada je predhistorijski čovjek na osnovu broja kamenčića u ruci prenosio drugima informaciju o broju životinja koje treba loviti, pa nadalje informacija o mjerenju igra važnu ulogu. Na osnovu starih, sačuvanih, pisanih spomenika koji postoje u zadnjih deset hiljada godina, ljudi su se dogovarali oko mjerenja. 


U prvim državnim zajednicama zakonima su propisivali upotrebu određenih mjera, tj. tijela koja su bila personifikacija neke fizičke veličine, debljine, obima, težine i sl. Danas se takvi spomenici čuvaju u muzejima, a nekad su bili u hramovima. Nepoštivanje propisa kažnjavalo se vrlo strogo. Često je od ispravnosti mjera i postupaka mjerenja zavisio i državni poredak, pouzdanost trgovinske razmjene, plaćanje poreza, raspodjela zemlje, uroda, ratnog plijena. Sa razvojem tehnike i tehnologije razvijalo se i mjeriteljstvo. Prema razvoju mjeriteljstva u velikoj mjeri cijenio se stepen kulture i civilizacije tog područja. Kasnije u istoriji razvijeni su različiti načini da se nešto mjeri. Mjerile su se kroz istoriju one veličine koje su bile potrebne pri razmjeni dobara i rada. To su dužina, površina, vrijeme, broj komada itd. 


Za jedinice svih veličina odabiralo se ono što je bilo pri ruci. Tako se dužina mjerila: prstima, pedljima, laktovima, koracima, zapremina se mjerila šakom, korpom, itd. Težina se mjerila poređenjem sa poznatim predmetima, plodovima, sjemenkama itd. Sve su to bile neke mjere koje su predstavljale posmatranu jedinicu pa se često stare jedinice zovu i mjere.

Najstarije poznate civilizacije (Babilon, Sumer) imale su jako složene i strogim državnim zakonima propisane jedinice. Evropski mjerni sistem u Mjerna tehnika 14 srednjem vijeku, pa sve do usvajanja metarskog sistema zasniva se na grčkim i rimskim mjernim sistemima koji su za dužinu imali antropološke jedinice (prst, šaka, pedalj itd. ). Za zapreminu su se koristile šuplje mjere (predmeti) koje su istodobno ispunjene vodom služile kao osnova raznih utega. Zato su se sve do danas mjerne jedinice zvale i "mjere i tegovi", (pounds and weight). Te su se jedinice sve do prošlog stoljeća mijenjale od mjesta do mjesta, od vremena do vremena.

 S razvojem komuniciranja i trgovine te s premještanjem stanovništva nastala je u svijetu u 17. i 18. st. prava zbrka mjernih jedinica. Svaka struka i svaka državica, ponekad i svaki grad, imali su svoje mjerne jedinice, koje su se mijenjale s promjenom kraljeva i kneževa. Neke od tih jedinica bile su čisto antropološke, neke su se uzimale iz prirode, a poneke potpuno slučajno odabirale. Kao primjer mogu se pomenuti dvije jedinice angloameričkog mjernog sistema. 

Jedinica dužine yard (jard) svojedobno je bila određena udaljenošću između nosa i palca ispružene lijeve ruke engleskog kralja Henryja I, a inch (inč) ukupna dužina tri zrna ječma koje je iz sredine ječmenog klasa izvadio kralj Edward II. Stara jedinica težine u farmaciji bila je granulum (zrno). U V. Britaniji se doskora upotrebljavala jedinica težine stone (kamen). Jedinica, mase dijamanata, bisera i dragulja, koja se i danas upotrebljava, karat, nastala je upoređivanjem sa zrnom ploda rogača (karat je, posve neovisno o tome, i naziv za udio zlata u zlatnoj leguri). Ista mjera, pa prema tome i ista jedinica, koja je služila za mjerenje zapremine (tzv. šuplja mjera) napunjena nekim sadržajem, najčešće vodom, služila i kao jedinica težine pri vaganju. Na primjer, antička šuplja mjera litra ili libra bila je i uteg (lat. pondus), odakle su nastale razne evropske funte (njem. Pfund, engl. pound). Tako se na engleskom funta zove pound, a označava se sa lb (prema libra). 


Budući da su služile i za mjerenje težine plemenitih metala, postale su i nazivi novca: lira, pound sterling (funta sterlinga). Mjera sa ovih prostora nazvana pinta, poznatija pod turskim nazivom oka, bila je i jedinica zapremine i jedinica težine, a često je i nejasno na što se mislilo. Na primjer, oka rakije je sigurno jedinica zapremine, a oka olova težine, ali oka žita može značiti koliko žita stane u zapreminu od jedne oke, ili žito teško jednu oku (oku napunjenu vodom). Takve nejasnoće izazivale su mnoge poteškoće, a u trgovini vjerojatno su bile prilika za mnoga nadmudrivanja. Za dužinu su se upotreblljavale antropološke jedinice vlas, palac, pedalj, lakat, korakj, hvat i sl. Za "količinu", tačnije za zapreminu nasutu na određeni način (tresenjem, razom vrhom, "dobre mjere", "slabe mjere") upotrebljavale su se antropološke ili prirodne jedinice: vagoni, bokali, oke, itd.


 Posebno su zanimljive jedinice zapremine zemljišta: ral, jutro, dunum, lanac, itd. Srednjovjekovni sistem mjernih jedinica bili su u izravnoj ili posrednoj vezi s rimskim jedinicama kao i u ostalim srednjoevropskim zemljama, ali su se one prilagođavale mjesnim prilikama i usklađivale s originalnim domaćim. Prvi kraljevski lakat bio je definiran kao dužina podlaktice od lakta do vrha ispruženoga srednjeg prsta vladajućega faraona uvećana za širinu njegove šake. Ta se izvorna mjera prenosila u crni granit i urezivala u njemu. To su bili prvi etaloni. Radnici na gradilištima dobivali su primjerke u granitu ili drvetu, a graditelji su bili odgovorni za njihovo čuvanje. Otada su ljudi bez obzira na mjesto i vrijeme pridavali veliku pozornost ispravnosti mjerenja. [6]

Uvođenje metričkog sistema trajalo je dugi niz godina uz puno napora u početku  u Francuskoj, a zatim i u drugim državama. Pri tome je bilo potrebno savladati dugogodišnje navike i konzervatizam. Vremenom je međutim, sazrijevala ideja o potrebi jednog univerzalnog međunarodnog desetičnog sistema mjera. Ta ideja je naročito došla do izražaja povodom Prve svjetske međunarodne izložbe u Londonu 1851. godine kad se svijet suočio s mnoštvom proizvoda iz svih krajeva svijeta čiji se značaj izražavao šarolikim mnoštvom različitih jedinica.

Nizom inicijativa naučnika i političara postignut je i potpisan Dogovor o metru.
Danas međunarodni Dogovor o metru priznaju 43 države. [7]

Slika 3. Metar 
(https://upload.wikimedia.org/wikipedia/commons/thumb/b/bb/Platinum-Iridium_meter_bar.jpg/300px-Platinum-Iridium_meter_bar.jpg)

5. Međunarodni sistem SI jedinica
Zakonske mjerne jedinice u Bosni i Hercegovini su jedinice međunarodnog sistema SI. Jedinice međunarodnog sistema: 
1. osnovne jedinice SI  

2. dopunske jedinice SI  

3. izvedene jedinice SI 

4. neke izvedene jedinice SI 
	Veličina
	Oznaka jedinice
	Naziv jedinice

	Dužina
	M
	metar

	Masa
	Kg
	kilogram

	Vrijeme
	S
	sekunda

	Jačina električne struje
	A
	amper

	Termodinamička temperatura
	K
	kelvin

	Svjetlosna jačina
	Cd
	kandela

	Količina materije
	mol
	mol





Tabela 1. Osnovne jedinica SI sistema
6. Evropske metrološke organizacije





Euromet (European Metrology Collabration) je udruženje osnovano 1983.godine, pod čijim pokroviteljstvom sarađuju nacionalni metrološki instituti EU i EFTA (Evropsji udruženje za slobodnu trgovinu). Sada se zove Euramet, okuplja 37 članica. Osnova saradnje su projekti koji se odnose na istraživanja, međulaboratorijska poređenja i studije sljedivosti. Projektima upravljaju tzv. Izvještajne grupe koje imaju po jednog člana iz svake zemlje. 

EA (European Cooperation for Accreditation) je ključna organizacija akreditacionih tijela u Evropi zasnovana na međusobnim sporazumima i nadzorom kroz međusobne posjete. Namjera je da ispitivanja i kalibracije koje se provode u laboratoriji u nekoj zemlji budu prihvaćeni i priznati od vlasti i industrije u svim ostalim zemljama članicama. 

Metrološka infrastruktura u većini zemalja se sastoji od Nacionalnih metroloških instituta (NMI) referentnih i akreditovanih laboratorija. NMI je institut koji je nacionalnom odlukom određen za razvijanje i održavanje nacionalnih etalona jedne ili više veličina. [8]

BiH je također članica Euramet-a. Posjeduje nacionalne standard za:

1. EA-4-02-izračunavanje mjerne nesigurnosti pri umjeravanju,

2. EA-4-07-sljedivost mjerne i ispitne opreme prema nacionalnim etalonima,

3. EA-4-16-upute za izražavanje nesigurnosti pri količinskome ispitivanju.

Zaključak:
Nakon svih obrađenih naslova metrologije, možemo vidjeti da je ova nauka veoma obimna. Bez obzira na obimnost ove nauke, svakodnevni život i svakodnevne pojave bi bilo nemoguće za opisati bez oslanjanja na ovu nauku. 

